Page:BL Cotton MS Vitellius A XV.djvu/188

 ⁊ was niniuem seo burh. ⁊ wæron þar in ge manna. hund tweltig ðusenda. ⁊ .xx. þusenda. ⁊ hierusalem seo burh heo wæs ærost efter þam noes flode getẏmbrod. ⁊ hwet hætte seo burh þær sunne up ón morgen gæð. Ic þe secge. Iaiaca hatte seo buruh. Saga me hwar gæð seo sunne ón efen to sætle. Ic þe secge. Garita hatte seo burh. Saga me hwilc wẏrt ẏs betst. ⁊ selust. Ic þe secge. lilige hátte seo wẏrt for þon þe heo getacnað crist. Saga me hwilc fugel ẏs selust. Ic ðe secge. Culfre ẏs selust. heo getacnað þone halegan gast. Saga me hwanon cẏmmð ligetu. Ic secge. heo kimð fram winde ⁊ fram watere. Saga me hwilc water ẏs selust. Ic þe secge. Iordanem seo ea ẏs selust. for þon ðe crist was ón hẏre ge fullod. Saga me hwader gewiton þa engelas þe gode wẏð socon on heofona ríce. Ic þe secge